A Csongor és Tünde esszenciája

A mű főhőseinek célja a boldogságra és egymásra való rátalálás. Minden egyebet ennek a törekvésnek rendelnek alá. Ez azonban nehéz feladat, melyhez egyedül senki sem elég. Vörösmarty hőseinek éppúgy szüksége van támogatásra és tanácsra, mint a hétköznapi embereknek a költő korában, vagy akár napjainkban.

Tünde az első felvonás végén kétségbeesetten könyörög tanácsért Ilmának:

,, Ilma, mondd el, mit tegyek?

A hitetlen ész tanácsa

Lelkemet már nem szolgálja,

S szívem oly igen beteg.”

 Mi mond igazat? A szív, vagy az ész? Melyikre hallgassunk? Örök dilemma. Melyik a valódi, helyes út, melyet követnünk kell? Miben lelhetjük meg a boldogságot? Ezek az élet nagy kérdései, melyre Vörösmarty hősei is keresik a válaszokat. Gyakorta okoz fejtörést a szív és az ész harca. Az észérvek és a racionalitás nem minden esetben képes felülkerekedni a szív erején. Főhősünk lelkében heves viharok dúlnak, nem tudja, melyikre hallgasson. Csongor felkavarta szívének tengerét, érzelmei elemi erővel készülnek felszínre törni, akár egy eddig szunnyadó vulkán. Tünde tanácsért a földi életben is járatos, tapasztalt Ilmához fordul segítségért, mert az ő tündéri mivoltában ismeretlen számára a szerelem, ami nem csupán szenvedést okoz neki, el is bizonytalanítja. Elfogadja a nálánál idősebb, bölcsebb tanácsát. Hiszen útmutatásra mindenkinek szüksége van, akkor is, ha történetesen egy felsőbb világból származik is az illető.

Csongor pedig hasonló bizonytalanságról tesz tanúbizonyságot nem sokkal később, a második felvonás elején, a Hármas út vidékét járva:

„Tévedések hármas úta,

Útam itt ez volna hát,

Melyen éltem sugarát

Fölkeresnem Ilma mondta.[…]”

A történet során a vándorok igyekeznek segítséget nyújtani a vándorló ifjúnak, bár -idővel - saját elveikben is csalódnak, ők mind rossz helyen keresték a boldogságot. A három vándor mind a maga igazságáról, a maga reményéről, saját boldogságáról regél. Tündérhon nem csak egy van... Csongor a sajátját keresi, melyben Tünde lakozik.

Mindannyian így vagyunk ezzel. Keressünk a magunk Tündérhonját, de sokan még azt sem tudjuk, mi fog ott ránk várni.